Perm'

**Perm**' ( [pʲermʲ], sijaline virkand [pʲerʲmʲ], ) om Venäman millionerlidn Uralan ezimägištonno. Se om Permin randan pälidn da kaikiš suremb lidn i lidnümbrik, mugažo Permin rajonan administrativine keskuz.

## Istorii
Eländpunktan aluz om pandud vl 1723 kuti *Jegošihan tegim* () samha vas'ked sijaližes kivendospäi. *Jegoših*-külä tegimenno sai lidnan statusad vl 1781 nügüdläiženke nimitusenke da agjan pälidnan statusanke Jekaterina II-imperatornaižen käskön mödhe. Nimitihe muga, sikš miše üks' hänen arvnimišpäi oli *Permin ruhtinaznaine*.

Vspäi 1940 vhesai 1957 nimitihe lidnad *Molotov:aks* nevondkundaližen partijan šingotajan kanzannimen mödhe.

Permin ižandusen päsarakod oma elektroenergetine, kivivoin i londuseližen gazan ümbriradmine, mašinansauvomine, himii i kivivoihimii, mecan ümbriradmine, sömtegimišt, poligrafii.

## Geografijan andmused

Lidn sijadase Kamanjogen randoil, 171 m ü.m.t. keskmäižel korktusel. Mecad ottas lidnan territorijan pol't, pertišt om ümbärtud mecal. Läz 300 penid jogid da ojid jokstas lidnan südäimes.

Matkad Moskvhasai om 1382 km päivlaskmha avtotedme. Krasnokamsk om üks'jäine kaimdailidn, sijadase ani päivlaskmha. Lähembaižed järedad lidnad oma Alatagil 219 km päivnouzmha orhal, Jekaterinburg 361 km suvipäivnouzmha avtotedme i Iževsk 222 km suvipäivlaskmha orhal.

Klimat om ven kontinentaline. Voden keskmäine lämuz om +2,7 C°, kezakun-elokun +15,3..+18,6 C°, tal'vkun-uhokun −11,1..−12,8 C°. Ekstremumad oma −47,1 C° (tal'vku) i +37,2 C° (eloku). Kezaaigan minimum om −3,4 C° (kezaku), tal'vaigan maksimum om +6 C° (uhoku). Ei voi panda halad heinkus vaiše. Paneb sadegid 657 mm vodes, enamba kezakus-sügüz'kus (69..79 mm kus), vähemba uhokus-keväz'kus (28..30 mm kus). Lumikatken korktuz sase 60 santimetrhasai tal'vel.

## Tobmuz

Perm' jagase seičemeks rajonaks ičeze territorialižidenke administracijoidenke: Dzeržinskijan, Industrial'nii, Kirovan, Leninan, Motovilihan, Ordžonikidzen i Sverdlovan; ičeze administracii om enččel Uded Lädid-žilol (nüg. Sverdlovan rajonan palaks). Kaks' pen't eländpunktad (6 rist. vl 2017) mülüdas lidnümbrikho mugažo.

Edeližed lidnan pämehed oma Aleksei Dömkin (tal'vku 2020 — kezaku 2023), Dmitrii Samoilov (kül'mku 2016 — tal'vku 2020).

## Eläjad
Lidnan ristitišt ületi millionad vl 1979, kadoti millionnikan statusad vll 2004−2011. Vn 2010 Venäman rahvahanlugemižen mödhe lidnan eläjiden lugu oli 991 162 ristitud, vn 2021 — 1 034 002 ristitud. Kaikiš suremb lidnan ristitišt oli 1 100 000 eläjid vl 1991.

Rahvahad (enamba 0,5 % vl 2010, ozutadud rahvahudenke): venälaižed — 90,7 %, totarlaižed — 3,8 %, baškiralaižed — 0,8 %, permin komilaižed — 0,8 %, ukrainalaižed — 0,7 %, udmurtalaižed — 0,5 %, toižed rahvahad — 2,7 %. Heiden ližaks ristitišton 9 % ei antkoi tedoid ičeze rahvahudes.

## Transport
Kaik kaks' avtotesildad ühtenzoittas Kam-jogen randoid, Kaman GES:an padosein mugažo. Avtobusad, tramvaid, ezilidnelektrojonused i taksid oma kundaližeks transportaks lidnas. Velotehuded oma lidnan keskuzpalas. Permin metropolitenan projektiruind mäni 1980-nzil vozil, no jäi kesketi.

Rahvahidenkeskeine *Perm' (Sur' Savino)*-lendimport (*ПРЬ / PEE*, , 1,6 mln passažiroid vl 2019) sijadase seičemetoštkümnes kilometras suvipäivlaskmha lidnan keskuzpalaspäi. Tehtas reisid Venäman järedoihe lidnoihe, Mustmeren lebutahoiže, Tadžikistanha, om čarterreisid Keskmeren i Azijan lebutahoiže, aterjreisid Edahaižen Pohjoižen radinsijihe.

## Galerei

Perm asv2019-05 img12 City admin.jpg|Lidnan Duman i Administracijan sauvuz (2019)
Perm asv2019-05 img03 Trinity Cathedral.jpg|Pühän Stroican kafedraline päjumalanpert' (ortodoksine hristanuskond), vn 2019 nägu
Perm asv2019-05 img48 Cathedral Mosque.jpg|Permin pämečet' (islam), vn 2019 nägu
Perm asv2019-05 img53 Komsomolsky48.jpg|«Permenergo»-kompanijan kontor vl 2019 (ezimal)
Perm asv2019-05 img24 Motovilikha Plants.jpg|Motovilihan tegimed vl 2019
Nestle in Perm.jpg|«Kamskaja»-konditerfabrik (2010, Nestlé-kompanijan pala)
Psu build1 15.04.jpg|Permin valdkundaline universitet, päkorpus (korpus nomer 1, 2011)
Клиническая больница.jpg|Sverdlovan rajonan klinine läžundkodi (2017)
Bolshoe Savino (new terminal).jpg|*Perm' (Sur' Savino)*-lendimportan uz' terminal vl 2018
Perm asv2019-05 img56 Perm-II station.jpg|*Perm' II*-päraudtestancijan sauvuz vl 2019


## Homaičendad


## Irdkosketused
* Lidnan tobmuden aluzkundoiden oficialine portal (''gorodperm.ru'').  
* Lidnan Duman oficialine sait (''duma.perm.ru'').